Veiligheidswag by OTM doodgeskiet; reuse-beloning uitgeloof | Maroela Media
Flavia de Cillia, woordvoerder van SBV Services, het aan Maroela Media gesê die maatskappy het 'n beloning van R500 000 uitgeloof. Volgens De Cillia het die voorval Dinsdagmiddag by 'n OTM in Ga-Rankuwa plaasgevind.
"Vier SBV-beamptes is deur 'n onbekende aantal gewapende mans aangeval terwyl hulle besig was om die OTM te diens. Een van ons werknemers is tydens die voorval doodgeskiet. Die verdagtes het met 'n onbekende hoeveelheid kontant op die vlug geslaan," het sy gesê.
De Cillia wou nie in hierdie stadium meer inligting bekendmaak nie aangesien die polisie die saak ondersoek.
Mark Barrett, besturende direkteur van SBV Services, het in 'n verklaring sy medelye met die oorledene se familie, kollegas en vriende uitgespreek. "Ons werk saam met die owerhede en sal alles in ons vermoë doen om die verdagtes op te spoor. Die lewensverlies sal nie geduld word nie en ons sal saamstaan en nie opgee nie totdat die oortreders aan die pen ry."
Barrett het gesê die beloning is uitgeloof vir enige inligting wat tot die inhegtenisneming van die verdagtes kan lei. "Lede van die publiek wat enige inligting oor die rooftog het, word aangemoedig om met SBV se risiko-en-bestuurspan in kontak te kom via die waarskuwingsblitslyn by 083 408 7029," het hy gesê.